Proposta għal DEĊIŻJONI TAL-KUNSILL dwar il-konklużjoni, f'isem l-Unjoni Ewropea, tal-Ftehim f'għamla ta' Skambju ta' Ittri bejn l-Unjoni Ewropea u l-Federazzjoni Russa b'rabta mal-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim /* KUMM/2011/0722 finali - 2011/0322 (NLE) */





MEMORANDUM TA’ SPJEGAZZJONI Fid-dawl tal-proċess tal-adeżjoni tagħha fid-WTO, il-Federazzjoni Russa qablet li tnaqqas ir-rati tad-dazji għall-esportazzjoni applikati bħalissa fuq il-prodotti tal-injam mhux ipproċessat. Għal ċerti tipi ta' injam, jiġifieri l-ispeċijiet tal-injam koniferu, ir-Russja qablet li tiftaħ il-kwoti tariffarji għall-esportazzjonijiet ta' dawn il-prodotti u li talloka sehem speċifiku tal-kwota lill-UE. Il-kwoti ġew stabbiliti f'livell li hu relattivament kbir għall-UE — tal-inqas fir-rigward tad-domanda mistennija tul l-ewwel perjodi ta' applikazzjoni. Ir-rati doganali għall-esportazzjoni u l-kwoti tariffarji, kif ukoll is-sehem ta' dawk il-kwoti allokata għall-esportazzjonijiet lejn l-UE, ġew inklużi fl-Iskeda Russa tal-Konċessjonijiet, li se tkun annessa mal-Protokoll għall-adeżjoni tar-Russja fid-WTO. Hemm ftehim bilaterali, f'għamla ta' skambju ta' ittri (minn hawn ’il quddiem "il-Ftehim") negozjat bejn l-UE u l-Federazzjoni Russa li jistabbilixxi dispożizzjonijiet ġenerali dwar l-implimentazzjoni tas-sehem tal-kwoti tariffarji għall-esportazzjonijiet tal-prodotti tal-injam ikkonċernati lill-UE. B'mod partikolari, il-Ftehim jistipula li l-kwantitajiet tas-sehem tal-UE tal-kwoti tariffarji għandhom jiġu ġestiti mill-UE, u li l-Federazzjoni Russa toħroġ liċenzji tal-esportazzjoni bbażati fuq id-dokumentazzjoni rilevanti tal-importazzjoni maħruġa mill-UE. . Il-Ftehim jistipula wkoll l-elaborazzjoni mill-UE u mill-Federazzjoni Russa ta' modalitajiet tekniċi aktar dettaljati dwar l-amministrazzjoni tal-kwoti tariffarji bid-dħul fis-seħħ tar-Regolament. Dawn il-modalitajiet tekniċi huma inklużi fi Protokoll, negozjat bejn l-UE u l-Gvern tal-Federazzjoni Russa (minn issa ’l quddiem "il-Protokoll"). Il-Protokoll jistabbilixxi r-regoli dwar l-amministrazzjoni tal-kwoti tariffarji għall-esportazzjoni u tal-esportazzjonijiet f'dawk il-kwoti, inklużi d-dispożizzjonijiet dwar il-kooperazzjoni tal-awtoritajiet kompetenti tal-Unjoni Ewropea u tal-Gvern tal-Federazzjoni Russa neċessarji biex ikun żgurat it-tħaddim adegwat tas-sistema. Sabiex tkun garantita l-applikazzjoni effettiva tas-sistema ta' ġestjoni stipulata fil-Ftehim u fil-Protokoll sa żmien l-adeżjoni tal-Federazzzjoni Russa fid-WTO, il-Ftehim u l-Protokoll għandhom ikunu applikati proviżorjament minn dakinhar li sseħħ din l-adeżjoni. Il-Kummissjoni għandha tingħata s-setgħa li tadotta d-dispożizzjonijiet neċessarji għall-ġestjoni tal-kwantitajiet tal-kwoti tariffarji allokati għall-esportazzjonijiet lejn l-UE permezz ta' att ta' implimentazzjoni. 2011/0322 (NLE) Proposta għal DEĊIŻJONI TAL-KUNSILL dwar il-konklużjoni, f'isem l-Unjoni Ewropea, tal-Ftehim f'għamla ta' Skambju ta' Ittri bejn l-Unjoni Ewropea u l-Federazzjoni Russa b'rabta mal-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a) tiegħu, Wara li kkunsidra l-proposta tal-Kummissjoni Ewropea, Wara li kkunsidra l-kunsens tal-Parlament Ewropew, Billi: (1) Skont id-Deċiżjoni tal-Kunsill XXX ta' […][1], il-Ftehim f'għamla ta' Skambju ta' Ittri bejn l-Unjoni Ewropea u l-Federazzjoni Russa b'rabta mal-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea (minn hawn ’il quddiem imsejjaħ "il-Ftehim") u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim (minn hawn ’il quddiem imsejjaħ "il-Protokoll"), ġew iffirmati fil-[…], suġġetti għall-konklużjoni tagħhom aktar tard. (2) Il-Ftehim u l-Protokoll kienu negozjati u ffirmati fid-dawl tal-importanza għall-Unjoni Ewropea tal-importazzjonijiet ta' injam mhux ipproċessat u l-importanza li l-Federazzjoni Russa għandha għall-Unjoni Ewropea bħala fornitur ta' injam mhux ipproċessat. (3) Dan il-Ftehim u dan il-Protokoll għandhom jiġu approvati u ffirmati f’isem l-Unjoni Ewropea. (4) Sabiex ikunu żgurati l-kundizzjonijiet uniformi għall-implimentazzjoni tad-dispożizzjonijiet tal-Ftehim u l-Protokoll dwar l-amministrazzjoni tal-kwoti tariffarji li japplikaw għall-esportazzjonijiet tal-injam mill-Federazzjoni Russa lejn l-UE, lill-Kummissjoni għandhom jingħatawlha setgħat ta' implimentazzjoni. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju tal-Kummissjoni tas-setgħat ta' implimentazzjoni[2] (minn hawn ’il quddiem "ir-Regolament Nru 182/2011"). (5) Biex jiġu adottati atti ta' implimentazzjoni dwar l-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa, għandha tintuża l-proċedura tal-eżaminazzjoni, u dan kemm-il darba dawn l-atti huma atti marbuta mal-politika kummerċjali komuni u għaldaqstant jaqgħu taħt l-Artikolu 2(3)(b)(iv) tar-Regolament Nru 182/2011, ADOTTA DIN ID-DEĊIŻJONI: Artikolu 1 Il-Ftehim dwar il-konklużjoni, f'isem l-Unjoni Ewropea, tal-Ftehim f'għamla ta' Skambju ta' Ittri bejn l-Unjoni Ewropea u l-Federazzjoni Russa b'rabta mal-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim, huma b'dan approvati f'isem l-Unjoni. It-testi tal-Ftehim u tal-Protokoll huma annessi ma’ din id-Deċiżjoni. Artikolu 2 Il-President tal-Kunsill għandu jinnomina l-persuna awtorizzata biex tipproċedi, f’isem l-Unjoni Ewropea, għan-notifika stabbilita fil-Ftehim u fl-Artikolu 27, il-paragrafu 2 tal-Protokoll, rispettivament, sabiex jiġi espress il-kunsens tal-Unjoni Ewropea biex din tintrabat bil-Ftehim. Artikolu 3 Il-Kummissjoni tadotta regoli dettaljati dwar il-metodu ta' kif jiġu allokati l-awtorizzazzjonijiet tal-kwota skont l-Artikolu 5, il-paragrafu 2 tal-Protokoll, u kull dispożizzjoni oħra neċessarja għall-ġestjoni min-naħa tal-Unjoni Ewropea tal-kwantitajiet tal-kwoti tariffarji allokati għall-esportazzjonijiet lejn l-Unjoni Ewropea. Dawn l-atti implimentattivi għandhom jiġu adottati skont il-proċedura ta' eżaminazzjoni msemmija fl-Artikolu 4. Artikolu 4 1. Il-Kummissjoni tiġi assistita minn kumitat. Dak il-kumitat ikun wieħed skont it-tifsira tar-Regolament (UE) Nru 182/2011. 2. Meta ssir referenza għal dan l-Artikolu, japplika l-Artikolu 5 tar-Regolament (UE) Nru 182/2011. Artikolu 5 Din id-Deċiżjoni għandha tidħol fis-seħħ dakinhar li tiġi adottata. Magħmul fi Brussell, Għall-Kunsill Il-President FTEHIM f'għamla ta' skambju ta' ittri bejn l-Unjoni Ewropea u l-Federazzjoni Russa b'rabta mal-amministrazzjoni tal-kwoti tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea Ittra Nru 1 [Ittra mill-Federazzjoni Russa] …………, ………..2011 Eċċellenza, Wara negozjati bejn il-Federazzjoni Russa u l-Unjoni Ewropea (minn issa ’l quddiem "il-Partijiet"), il-Partijiet jaqblu li l-kwoti tariffarji applikabbli għall-esportazzjonijiet tal-injam mill-Federazzjoni Russa lejn l-Unjoni Ewropea li huma suġġetti għad-dazji fuq l-esportazzjoni jiġu implimentati b'dan il-mod: - Il-Federazzjoni Russa, rappreżentata mill-Gvern tal-Federazzjoni Russa, għandha tiftaħ kwoti tariffarji abbażi tal-Iskeda tagħha tal-Konċessjonijiet u l-Impenji dwar il-Prodotti li ntrabtet bihom il-Federazzjoni Russa fl-Organizzazzjoni Dinjija tal-Kummerċ, inkluż is-sehem tal-kwoti allokat lill-Unjoni Ewropea fuq bażi ta' sena b'sena. Il-Federazzjoni Russa toħroġ liċenzji tal-esportazzjoni abbażi tad-dokumenti rilevanti tal-importazzjoni maħruġa mill-Unjoni Ewropea, kemm-il darba l-esportaturi Russi jissodisfaw ir-rekwiżiti kollha applikabbli għall-esportazzjoni. L-Unjoni Ewropea tiġġestixxi s-sehem tal-kwoti tariffarji allokat lilha permezz tal-proċeduri interni tagħha. Il-Federazzjoni Russa ma tapplikax limitazzjonijiet jew subdiviżjonijiet fis-sehem tal-kwoti tariffarji li hu allokat lill-Unjoni Ewropea. - Kull tliet (3) xhur, l-awtoritajiet kompetenti tal-Partijiet jiskambjaw dejta dwar l-utilizzazzjoni tal-kwoti tariffarji. Il-modalitajiet tekniċi, inklużi d-dettalji tal-kooperazzjoni bejn l-awtoritajiet tal-Federazzjoni Russa u l-Unjoni Ewropea, kif ukoll il-proċessi amministrattivi, ikunu elaborati mill-awtoritajiet kompetenti tal-Partijiet meta jidħol fis-seħħ il-Ftehim spjegat biċ-ċar f'din l-ittra. F'każ li l-Unjoni Ewropea tikkonferma l-qbil tagħha mal-Ftehim spjegat biċ-ċar hawnhekk, jien nipproponi li din l-ittra u t-tweġiba għaliha min-naħa tal-Unjoni Ewropea jistabbilixxu l-Ftehim bejn il-Federazzjoni Russa u l-Unjoni Ewropea b'rabta mal-amministrazzjoni tal-kwoti tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea, u dan il-Ftehim jidħol fis-seħħ dakinhar li l-Partijiet jiskambjaw notifiki bil-miktub li jiċċertifikaw li jkunu lestew il-proċeduri interni rispettivi tagħhom. Dan il-Ftehim jibda japplika b'mod proviżorju minn dakinhar li l-Federazzjoni Russa tissieħeb fl-Organizzazzjoni Dinjija tal-Kummerċ. Dejjem tiegħek, [F'isem il-Federazzjoni Russa] Ittra Nru 2 [Ittra mill-Unjoni Ewropea] …………, ……….. Eċċellenza, Nixtieq ngħarrfek li rċevejt l-ittra tiegħek bid-data tal-lum, li tgħid dan li ġej: "Wara negozjati bejn il-Federazzjoni Russa u l-Unjoni Ewropea (minn issa ’l quddiem "il-Partijiet"), il-Partijiet jaqblu li l-kwoti tariffarji applikabbli għall-esportazzjonijiet tal-injam mill-Federazzjoni Russa lejn l-Unjoni Ewropea li huma suġġetti għal dazji fuq l-esportazzjoni jiġu implimentati b'dan il-mod: - Il-Federazzjoni Russa, rappreżentata mill-Gvern tal-Federazzjoni Russa, għandha tiftaħ kwoti tariffarji msejsa fuq l-Iskeda tagħha tal-Konċessjonijiet u l-Impenji dwar il-Prodotti li ntrabtet bihom il-Federazzjoni Russa fl-Organizzazzjoni Dinjija tal-Kummerċ, inkluż is-sehem tal-kwoti allokat lill-Unjoni Ewropea fuq bażi ta' sena b'sena. Il-Federazzjoni Russa toħroġ liċenzji tal-esportazzjoni abbażi tad-dokumenti rilevanti tal-importazzjoni maħruġa mill-Unjoni Ewropea, kemm-il darba l-esportaturi Russi jissodisfaw ir-rekwiżiti kollha applikabbli għall-esportazzjoni. L-Unjoni Ewropea tiġġestixxi s-sehem tal-kwoti tariffarji allokat lilha permezz tal-proċeduri interni tagħha. Il-Federazzjoni Russa ma tapplikax limitazzjonijiet jew subdiviżjonijiet fis-sehem tal-kwoti tariffarji li hu allokat lill-Unjoni Ewropea. .- Kull tliet (3) xhur, l-awtoritajiet kompetenti tal-Partijiet jiskambjaw dejta dwar l-utilizzazzjoni tal-kwoti tariffarji. Il-modalitajiet tekniċi, inklużi d-dettalji tal-kooperazzjoni bejn l-awtoritajiet tal-Federazzjoni Russa u l-Unjoni Ewropea, kif ukoll il-proċessi amministrattivi, ikunu elaborati mill-awtoritajiet kompetenti tal-Partijiet meta jidħol fis-seħħ il-Ftehim spjegat biċ-ċar f'din l-ittra. F'każ li l-Unjoni Ewropea tikkonferma l-qbil tagħha mal-Ftehim spjegat biċ-ċar hawnhekk, jien nipproponi li din l-ittra u t-tweġiba għaliha min-naħa tal-Unjoni Ewropea jistabbilixxu l-Ftehim bejn il-Federazzjoni Russa u l-Unjoni Ewropea b'rabta mal-amministrazzjoni tal-kwoti tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea, u dan il-Ftehim jidħol fis-seħħ dakinhar li l-Partijiet jiskambjaw notifiki bil-miktub li jiċċertifikaw li jkunu lestew il-proċeduri interni rispettivi tagħhom. Dan il-Ftehim jibda japplika b'mod proviżorju minn dakinhar li l-Federazzjoni Russa tissieħeb fl-Organizzazzjoni Dinjija tal-Kummerċ." L-Unjoni Ewropea hija onorata li tikkonferma l-qbil tagħha mal-kontenut ta' din l-ittra. Dejjem tiegħek, [F’isem l-Unjoni Ewropea] Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont il-Ftehim f'għamla ta' skambju ta' ittri bejn l-Unjoni Ewropea u l-Federazzjoni Russa b'rabta mal-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea Taqsima 1 Kamp ta’ applikazzjoni u definizzjonijiet Artikolu 1 1. Dan il-Protokoll hu adottat bejn l-Unjoni Ewropea u l-Gvern tal-Federazzjoni Russa (minn issa ’l quddiem "il-Partijiet") biex ikun implimentat il-Ftehim f'għamla ta' skambju ta' ittri bejn il-Federazzjoni Russa u l-Unjoni Ewropea tal-[XX xxxxxx 2011] b'rabta mal-amministrazzjoni tal-kwoti tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea (minn issa ’l quddiem "il-Ftehim"). 2. Dan il-Protokoll jistabbilixxi l-modalitajiet tekniċi għall-amministrazzjoni tal-kwoti tariffarji msemmija fil-paragrafu 1 ta' dan l-Artikolu, inklużi d-dettalji tal-kooperazzjoni bejn l-awtoritajiet tal-Unjoni Ewropea (minn issa ’l quddiem "l-UE") u l-Federazzjoni Russa (minn issa ’l quddiem "ir-Russja"), u japplika għall-esportazzjonijiet tal-prodotti koperti mir-Russja għall-UE . 3. Għall-finijiet ta’ dan il-Protokoll: (a) it-terminu "il-prodotti koperti" jfisser l-oġġetti speċifikati fl-Anness tal-Parti V tal-Iskeda Russa tal-Konċessjonijiet u l-Impenji dwar il-Prodotti fid-WTO (minn issa ’l quddiem "l-Iskeda Russa tal-Impenji"); (b) it-terminu "il-kwoti tariffarji" jfisser kwantità speċifika ta' prodotti koperti li jistgħu jiġu esportati mir-Russja lejn l-UE fil-limitazzjonijiet stabbiliti fl-Anness tal-Parti V tal-Iskeda Russa tal-Impenji, tul perjodu ristrett, hekk li tibbenefika minn tnaqqis fid-dazji fuq l-esportazzjoni li kieku jiġu applikati mir-Russja; id-dazji applikabbli fuq l-esportazzjonijiet magħmula fil-kwota tariffarja jkunu dawk speċifikati fl-Iskeda Russa tal-Impenji. (c) it-terminu "importatur" ifisser persuna fiżika jew ġuridika ta' xi Stat Membru tal-UE (minn issa ’l quddiem "l-Istati Membri tal-UE") bil-ħsieb li jimporta prodotti koperti mir-Russja lejn l-UE; (d) it-terminu "esportatur" ifisser persuna fiżika jew ġuridika tar-Russja bil-ħsieb li tesporta l-prodotti koperti mir-Russja għall-UE; (e) it-terminu "awtorizzazzjoni tal-kwoti" jfisser dokument maħruġ mill-awtoritajiet kompetenti tal-Istati Membri tal-UE kkonċernati lil importatur li jikkonferma d-dritt ta' dan l-importatur li jaċċessa l-kwota tariffarja; (f) it-terminu "liċenzja tal-esportazzjoni" jfisser dokument maħruġ mill-awtorità kompetenti tar-Russja li jikkonferma d-dritt ta' dan l-esportatur li jaċċessa l-kwota tariffarja. 4. L-allokazzjoni tal-kwoti tariffarji skont dan il-Protokoll hi ggwidata mill-prinċipju ta' allokazzjoni ġusta u ekwitabbli ta' opportunitajiet kummerċjali lill-parteċipanti kollha tal-kummerċ. B'mod partikolari, il-Partijiet jaraw li jippreservaw il-kundizzjonijiet kompetittivi fis-suq tal-prodotti kkonċernati, kif ukoll li jevitaw il-kummerċ spekulattiv tal-intitolamenti tal-kwoti tariffarji. 5. Ir-rekwiżiti stabbiliti f'dan il-Protokoll huma bla ħsara għal kull rekwiżit ieħor li għad jista' jiġi introdott jew applikat skont att legali fit-territorju Russu, kemm-il darba dawk ir-rekwiżit ikunu ġeneralment applikabbli għall-kummerċ tal-oġġetti, inklużi dawk applikati speċifikament għall-prodotti koperti, u li jkun konsistenti mal-obbligi tar-Russja skont il-Ftehim li Jistabbilixxi l-Organizzazzjoni Dinjija tal-Kummerċ (minn issa ’l quddiem "il-Ftehim tad-WTO"). Taqsima 2 Perjodu tal-kwoti tariffarji Artikolu 2 1. Ir-Russja tiftaħ il-kwoti tariffarji allokati lill-UE għall-kwantitajiet stabbilti fl-Anness tal-Parti V tal-Iskeda Russa tal-Impenji, fuq bażi ta' sena b'sena. Tali kwoti tariffarji jinfetħu għal perjodu ta' 12-il xahar konsekuttiv ta' kull sena kalendarja, minn hawn ’il quddiem imsejjaħ "il-perjodu tal-kwoti". 2. Jekk dan il-Protokoll jidħol fis-seħħ wara l-31 ta' Jannar ta' sena kalendarja, il-perjodu tal-kwoti għal dik is-sena għandu jittieħed bħala l-perjodu fix-xhur kalendarji sħaħ bejn dakinhar li jidħol fis-seħħ dan il-Protokoll u l-31 ta' Diċembru tal-istess sena. Taqsima 3 Klassifikazzjoni Artikolu 3 1. Il-klassifikazzjoni tal-prodotti koperti hi msejsa fuq in-nomenklatura tariffarja u dik statistika applikata fir-Russja. Kull emenda lin-nomenklatura tariffarja u dik statistika tar-Russja li tikkonċerna l-prodotti koperti, jew kull deċiżjoni marbuta mal-klassifikazzjoni tal-oġġetti, ma għandhiex l-effett li tinnullifika l-impenji tat-tnaqqis tad-dazju fuq l-esportazzjoni li ntrabtet bihom ir-Russja, kif stabbilit fl-Anness tal-Parti V tal-Iskeda Russa tal-Impenji fil-limiti kwantitattivi indikati hemmhekk. 2. Ir-Russja tintrabat li tagħmel kull bidla fin-nomenklatura tariffarja u dik statistika applikata fit-territorju tagħha dwar il-prodotti koperti, inkluża deskrizzjoni kompluta tal-prodotti kkonċernati, disponibbli għall-Kummissjoni Ewropea (minn issa ’l quddiem msejħa "il-Kummissjoni") tal-inqas 30 jum qabel ma tali bidliet jidħlu fis-seħħ fir-Russja. Taqsima 4 awtorizzazzjonijiet tal-kwoti Artikolu 4 1. L-użu tal-kwoti tariffarji mill-importaturi huma suġġetti għall-ħruġ ta' awtorizzazzjoni tal-kwoti mill-awtoritajiet kompetenti tal-Istati Membri tal-UE. L-awtorizzazzjonijiet tal-kwoti jinħarġu fuq karta stampata. Ma jistgħux jiġu introdotti emendi, inklużi dawk għal raġunijiet tekniċi, f'awtorizzazzjonijiet tal-kwota maħruġa. F'każ li jkollha tiġi introdotta emenda, l-awtorizzazzjoni tal-kwota tiġi rtirata u tinħareġ awtorizzazzjoni tal-kwota emendata ġdida. 2. L-applikazzjoni mill-importaturi għall-awtorizzazzjonijiet tal-kwoti għal perjodu tal-kwoti speċifiku ssir mhux iktar kmieni mill-1 ta' Ottubru tas-sena kalendarja qabel dik tal-perjodu tal-kwoti, u mhux iktar tard mill-1 ta' Diċembru tas-sena kalendarja li tikkorrispondi mal-perjodu tal-kwoti. 3. Kull awtorizzazzjoni tal-kwota tinħareġ għall-ammont ta' oġġetti stabbiliti mill-kuntratt jew minn prekuntratt għall-prodotti koperti kkonċernati bejn importatur u esportatur (minn issa ’l quddiem imsejjaħ, rispettivament, "il-kuntratt" u "il-prekuntratt"). Artikolu 5 1. Suġġett għat-tressiq min-naħa tal-importatur tal-kuntratt jew tal-prekuntratt, u skont l-allokazzjoni tal-kwota tariffarja mill-Kummissjoni skont il-paragrafu 2 ta' dan l-Artikolu, l-awtoritajiet kompetenti tal-Istati Membri tal-UE joħorġu awtorizzazzjonijiet tal-kwota fir-rigward tal-applikazzjonijiet kollha għall-importazzjoni mir-Russja ta' prodotti koperti sal-kwantitajiet tal-kwota tariffarja rilevanti. 2. Il-Kummissjoni talloka l-awtorizzazzjonijiet tal-kwota skont wieħed minn dawn il-metodi: (a) skont l-ordni kronoloġika tan-notifiki ta' applikazzjonijiet minn importaturi individwali li l-Kummissjoni tirċievi mill-awtoritajiet kompetenti tal-Istati Membri tal-UE; jew (b) skont il-kategoriji "tradizzjonali" jew dawk "ġodda" tal-importaturi; f'dan il-każ, għal kull perjodu tal-kwoti l-Kummissjoni tistabbilixxi l-proporzjon mill-kwantità totali allokat lill-importaturi tradizzjonali (f'firxa ta' bejn is-70% u t-85%) u għall-importaturi l-ġodda (f'firxa ta' bejn it-30% u l-15%), rispettivament. 3. Għall-finijiet tal-paragrafu 2 ta' dan l-Artikolu: (a) "l-importaturi tradizzjonali" jfisser l-importaturi li jistgħu jippruvaw li meta applikaw għal awtorizzazzjoni tal-kwota: (i) kisbu u użaw awtorizzazzjonijiet tal-kwota skont din it-Taqsima għall-prodotti l-koperti, f'kull wieħed miż-żewġ perjodi ta' kwota preċedenti; u (ii) impurtaw mir-Russja lejn l-UE medja ta' mill-inqas 5 000m3 ta' prodotti koperti matul kull wieħed mill-perjodi tal-kwota preċedenti. (b) "l-importaturi l-ġodda" jfisser l-importaturi apparti dawk imsemmija fl-ewwel subparagrafu (a) ta' dan il-paragrafu. Jekk dan il-Protokoll jidħol fis-seħħ wara l-31 ta' Jannar ta' sena kalendarja, għall-finijiet tas-subparagrafu (a) ta' dan il-paragrafu, il-volum meħtieġ ta' importazzjonijiet mir-Russja għall-ewwel perjodu tal-kwoti jinħadem pro-rata, kif ġej: M = (5000/12)*t fejn M tirrappreżenta l-volum meħtieġ ta' importazzjonijiet mir-Russja għall-ewwel perjodu tal-kwoti; t tirrappreżenta l-għadd ta' xhur kalendarji sħaħ minn meta jidħol fis-seħħ dan il-Protokoll sal-31 ta' Diċembru tal-istess sena. 4. Jekk il-metodu li jissemma fil-paragrafu 2(b) ta' dan l-Artikolu jiġi applikat mill-Kummissjoni matul l-ewwel tliet perjodi ta' kwota wara d-dħul fis-seħħ ta' dan il-Protokoll, id-definizzjoni ta' "importatur tradizzjonali" għal dik il-fini għandha tkun dawk l-importaturi li jistgħu jagħtu prova li jkunu impurtaw mir-Russja lejn l-UE medja ta' mill-inqas 5 000 m3 ta' prodotti koperti matul perjodu ta' referenza li jrid jiġi stabbilit. 5. L-awtorizzazzjonijiet tal-kwota jġibu isem id-detentur tal-kwota. Tali awtorizzazzjonijiet ikunu validi għall-perjodu sħiħ tal-kwota u għall-importazzjonijiet fit-territorju doganali tal-UE. Artikolu 6 1. Awtorizzazzjoni tal-kwota tikkonforma mal-forom stabbiliti fl-Anness ta' dan il-Protokoll. 2. Kull awtorizzazzjoni tal-kwota tiċċertifika, fost l-oħrajn, li l-kwantità tal-prodott inkwistjoni ġiet stabbilita skont il-limitu kwantitattiv rilevanti stabbilit għall-prodott ikkonċernat fl-Iskeda Russa tal-Impenji. Artikolu 7 1. Għal kull awtorizzazzjoni ta' kwota individwali li tinħareġ, il-Kummissjoni tinforma minnufih lill-awtorità kompetenti Russa bl-identità tad-detentur tal-awtorizzazzjoni tal-kwota, l-identità tal-esportatur u l-kwantità tal-kwota kkonċernata. 2. Il-Kummissjoni tinforma minnufih lill-awtorità kompetenti Russa bl-irtirar ta' kull awtorizzazzjoni tal-kwota li tkun diġà inħarġet, kif ukoll b'kull kopji mibgħuta, u bl-awtorizzazzjonijiet tal-kwota li ma ntużawx u li ntbagħtu lura mill-importaturi. Il-bilanċ tal-kwoti disponibbli skont il-limitu kwantitattiv stabbilit fl-Iskeda Russa tal-Impenji għall-prodotti kkonċernati jiġi modifikat skont l-ammont korrispondenti. 1. L-awtorità kompetenti Russa iżżomm rekords tal-informazzjoni mgħoddija lilha skont il-paragrafi 1 u 2 ta' dan l-Artikolu. Dawn ir-rekords jinkludu b'mod partikolari l-identità tad-detentur għal kull awtorizzazzjoni tal-kwota u l-kwantità ta' prodotti kkonċernati mill-awtorizzazzjoni tal-kwota. Taqsima 5 Liċenzji tal-esportazzjoni Artikolu 8 1. L-użu tal-kwoti tariffarji mill-esportaturi huma suġġetti għall-ħruġ ta' liċenzja tal-esportazzjoni mill-awtorità kompetenti tar-Russja. 2. Biex japplika għal liċenzja tal-esportazzjoni, esportatur iressaq lill-awtorità kompetenti Russa d-dokumenti stipulati mil-leġiżlazzjoni tar-Russja kif stabbilit fil-paragrafu 3 ta' dan l-Artikolu, u l-oriġinal u kopja tal-awtorizzazzjoni tal-kwota mogħtija lill-importatur skont l-Artikolu 5 ta' dan il-Protokoll. L-ammont ta' prodotti stabbilit fil-kuntratt jikkorrispondi mal-ammont tal-prodotti stabbilit fl-awtorizzazzjoni tal-kwota mressqa mill-esportatur. Meta esportatur jipprovdi kopja tal-awtorizzazzjoni tal-kwota, il-liċenzja tinħareġ biss jekk jitressaq l-oriġinal jew kopja ta' dik l-awtorizzazzjoni tal-kwota. 3. Meta dan il-Protokoll jidħol fis-seħħ, id-dokumenti mitluba skont il-leġiżlazzjoni tar-Russja għall-finijiet tal-ħruġ ta' liċenzja tal-esportazzjoni huma: (a) applikazzjoni mimlija kif suppost għal liċenzja tal-esportazzjoni kemm bil-miktub kif ukoll f'format elettroniku; (b) kopja tal-kuntratt; (c) kopja tad-dokument li jagħti prova li l-esportatur huwa reġistrat mal-awtoritajiet tat-taxxa Russi; u (d) kopja tad-dokument li jagħti prova li l-ħlas tal-liċenzja sar. Bla ħsara għall-paragrafu 5 tal-Artikolu 1 ta' dan il-Protokoll, mhu meħtieġ l-ebda dokument ieħor mill-esportatur għall-finijiet ta' ħruġ ta' liċenzja tal-esportazzjoni. 4. L-awtorità kompetenti Russa taċċetta applikazzjonijiet għal-liċenzji tal-esportazzjoni mill-15 ta' Ottubru tas-sena kalendarja qabel dik tal-perjodu tal-kwoti, sal-15 ta' Diċembru tas-sena kalendarja li tikkorrispondi mal-perjodu tal-kwoti. 5. Il-ħlasijiet tal-liċenzja msemmija fil-paragrafu 3(d) ta' dan l-Artikolu huma dawk stipulati mill-atti legali marbuta mar-regolament ġenerali dwar il-liċenzjar tal-esportazzjoni fil-Federazzjoni Russa. Artikolu 9 1. Kemm-il darba esportatur jissodisfa r-rekwiżiti applikabbli kollha kif stabbilit fl-Artikolu 8 ta' dan il-Protokoll, l-awtorità kompetenti tar-Russja toħroġ liċenzja tal-esportazzjoni fir-rigward tal-konsenji tal-prodotti koperti fid-destinazzjoni tad-detentur tal-awtorizzazzjoni tal-kwota. 2. Il-liċenzja tal-esportazzjoni tinħareġ għall-ammont ta' prodotti stabbilit fil-kuntratt. 3. Il-liċenzja tal-esportazzjoni tkun nominali fuq l-esportatur. Hija tispeċifika wkoll l-identità tal-importatur. 4. Il-liċenzja tal-esportazzjoni ma għandha ebda valur legali għall-esportazzjoni lejn territorji doganali apparti dak tal-UE, lanqas għall-esportazzjoni lejn importatur apparti mid-detentur tal-awtorizzazzjoni tal-kwota. Artikolu 10 Jekk id-deċiżjoni tal-awtorità kompetenti Russa dwar applikazzjoni għal liċenzja tal-esportazzjoni tkun waħda pożittiva, din toħroġ liċenzja tal-esportazzjoni fi żmien perjodu li ma jaqbiżx għaxart ijiem tax-xogħol minn dakinhar li titressaq l-applikazzjoni. Artikolu 11 1. Il-liċenzji tal-esportazzjoni jiskadu fi tmiem is-sena kalendarja li għaliha tkun infetħet il-kwota tariffarja korrispondenti. 2. F'każ li l-Kummissjoni tkun infurmat lill-awtorità kompetenti Russa li l-awtorizzazzjoni tal-kwota ġiet irtirata, din l-awtorità tikkanċella l-liċenzja tal-esportazzjoni korrispondenti li tkun diġà nħarġet, u dan kemm-il darba l-informazzjoni tkun waslet għand tali awtorità kompetenti qabel ir-rilaxx doganali tal-prodotti koperti minn tali liċenzja tal-esportazzjoni. Jekk l-awtorità kompetenti Russa tkun notifikata dwar l-irtirar tal-awtorizzazzjoni tal-kwota biss wara r-rilaxx doganali tal-prodotti koperti mil-liċenzja tal-esportazzjoni korrispondenti, din l-esportazzjoni ssir skont il-limiti kwantitattivi stabbilti għall-perjodu tal-kwoti li tkun inħarġet għalih il-liċenzja tal-esportazzjoni. Artikolu 12 1. L-esportatur iressaq l-oriġinal jew kopja tal-liċenzja tal-esportazzjoni lill-uffiċċju doganali kompetenti fir-Russja fil-waqt li jippreżenta l-prodotti għar-rilaxx doganali biex jiġu esportati. 2. Konsenji suċċessivi abbażi tal-istess liċenzja tal-esportazzjoni huma possibbli sal-limitu kwantitattiv tal-liċenzja tal-esportazzjoni. 3. Mhumiex permessi korrezzjonijiet lil-liċenzji tal-esportazzjoni, inklużi dawk għal raġunijiet tekniċi. Jekk l-emendi jkunu neċessarji, il-liċenzja tiġi kkanċellata u tinħareġ liċenzja tal-esportazzjoni emendata ġdida. Fejn il-kwantità li tkun se tiġi esportata tkun inqas mill-kwantità stabbilita fil-liċenzja tal-esportazzjoni, il-liċenzja tal-esportazzjoni tista' tintuża mingħajr ma tiġi emendata. Artikolu 13 1. Il-prodotti koperti minn liċenzja tal-esportazzjoni jiġu rilaxxati għall-esportazzjoni fid-dwana fir-Russja fi żmien il-perjodu ta' validità tal-liċenzja. Id-dwana fir-Russja tirrilaxxa dawn il-prodotti għall-esportazzjoni mingħajr dewmien, skont il-leġiżlazzjoni doganali applikata fir-Russja. 2. Il-prodotti rilaxxati għall-esportazzjoni fid-dwana fir-Russja, kif stipulat fil-paragrafu 1 ta' dan l-Artikolu, jistgħu jiġu konsenjati mir-Russja anki jekk il-perjodu ta' validità tal-liċenzja tal-esportazzjoni għal dawk il-prodotti tkun skadiet. Tali esportazzjonijiet ikunu attribwiti skont il-limiti kwantitattivi stabbiliti għall-perjodu tal-kwoti li għalih tkun inħarġet il-liċenzja tal-esportazzjoni, anki jekk il-konsenja tal-prodotti tkun seħħet wara dak il-perjodu. 3. Għall-finijiet tal-paragrafu 2 ta' dan l-Artikolu, il-konsenja tal-prodotti titqies li tkun saret dakinhar li dawn ikunu tgħabbew fuq il-mezz ta' trasport użat għall-esportazzjoni, kif jidher mill-polza tat-tagħbija tagħhom jew xi dokument ieħor ta’ trasport. Taqsima 6 Trasferiment Artikolu 14 1. Meta kwota tariffarja għal grupp ta' prodotti ma tintużax għalkollox, il-kwantitiajiet li ma jintużawx minn tali kwota li ma jaqbżux is-7 fil-mija tal-kwantitajiet totali ta' dik il-kwota tariffarja jistgħu jiġu trasferiti għall-kwota tariffarja korrispondenti għas-sena kalendarja li jkun imiss. Il-Kummissjoni tinnotifika lill-awtorità kompetenti Russa jekk ikollha l-ħsieb li tuża d-dispożizzjoni ta' dan il-paragrafu mhux qabel il-15 ta' Jannar u mhux wara t-28 ta' Frar tas-sena kalendarja ta' wara s-sena li tikkorrispondi mal-perjodu tal-kwoti. L-awtorità kompetenti tar-Russja tikkonferma, fi żmien 30 jum minn dakinhar li taslilha n-notifika, il-kwantitajiet addizzjonali għall-kwota tariffarja għall-gruppi tal-prodotti kkonċernati li jirriżultaw mit-trasferiment. 2. Apparti s-sehem/l-ishma tal-kwota/i tariffarji trasferiti skont il-paragrafu 1 ta' dan l-Artikolu, jistgħu jiġu trasferiti sa 3% tal-kwoti tariffarji rilevanti skont il-paragrafu 1 ta' dan l-Artikolu, suġġett għal qbil bejn il-Partijiet. Il-Kummissjoni tinnotifika lill-awtorità kompetenti Russa jekk ikollha l-ħsieb li tuża d-dispożizzjoni ta' dan il-paragrafu, mhux qabel il-15 ta' Jannar u mhux wara t-28 ta' Frar tas-sena kalendarja ta' wara s-sena li tikkorrispondi mal-perjodu tal-kwoti. L-awtorità kompetenti Russa tinforma lill-Kummissjoni bid-deċiżjoni tagħha fi żmien 60 ġurnata minn dakinhar li taslilha n-notifika mill-Kummissjoni. 3. It-trasferiment skont il-paragrafi 1 u 2 ta' dan l-Artikolu jista' jsir darba waħda matul is-sena kalendarja ladarba jkunu ttieħdu d-deċiżjonijiet dwar it-trasferiment. Kull aġġustament għal-limiti kwantitattivi li jirriżulta mit-trasferimenti jaffettwa biss is-sena kalendarja li fiha tittieħed id-deċiżjoni dwar it-trasferiment. Taqsima 7 L-iskambji ta' informazzjoni Artikolu 15 1. Bil-għan li s-sistema ta' monitoraġġ tkun effettiva kemm jista' jkun u biex ikunu minimizzati l-possibilitajiet li s-sistema tal-kwota tariffarja fuq il-prodotti koperti, kif qablu bejniethom ir-Russja u l-UE, tiġi abbużata jew ma tkunx osservata: (a) il-Kummissjoni tinforma lill-awtorità kompetenti tar-Russja mhux aktar tard mill-ħames ġurnata tax-xogħol ta' kull xahar bl-awtorizzazzjonijiet tal-kwota maħruġa fix-xahar preċedenti; (b) l-awtorità kompetenti tar-Russja tinforma lill-Kummissjoni mhux aktar tard mill-ħames ġurnata tax-xogħol ta' kull xahar bil-liċenzji tal-esportazzjoni maħruġa fix-xahar preċedenti; (c) l-awtoritajiet doganali tar-Russja jinfurmaw lill-Kummissjoni mhux aktar tard minn 39 jum wara li jkun għadda kull tielet xahar bil-volumi u l-valuri tal-prodotti koperti esportati lejn l-UE matul dawk it-tliet xhur preċedenti; (d) il-Kummissjoni tinforma lill-awtoritajiet doganali tar-Russja mhux aktar tard minn 39 jum wara li jkun għadda kull tielet xahar bil-volumi u l-valuri tal-prodotti koperti importati mill-UE matul dawk it-tliet xhur preċedenti. 2. Bla ħsara għall-iskambju ta' informazzjoni regolari dwar il-liċenzji tal-esportazzjoni u l-awtorizzazzjonijiet tal-kwota skont il-paragrafu 1 ta' dan l-Artikolu, il-Partijiet jaqblu li jiskambjaw l-informazzjoni statistika disponibbli marbuta mal-kummerċ tal-prodotti koperti f'intervalli adattati, u dan filwaqt li jikkunsidraw l-iqsar perjodi li fihom titħejja l-informazzjoni inkwistjoni. Din l-informazzjoni tkopri l-awtorizzazzjonijiet tal-kwota u l-liċenzji tal-esportazzjoni maħruġa kif ukoll l-istatistika dwar l-importazzjoni u l-esportazzjoni rigward il-prodotti inkwistjoni. 3. F'każ ta’ diskrepanza sinifikanti u filwaqt li tqis il-fatturi taż-żmien involuti f’dak li għandu x’jaqsam mal-informazzjoni pprovduta skont il-paragrafi 1 u 2 ta' dan l-Artikolu, kwalunkwe naħa miż-żewġ Partijiet tista’ titlob konsultazzjonijiet li jsiru minnufih. Taqsima 8 il-formola u l-produzzjoni tal-liċenzji tal-awtorizzazzjonijiet tal-kwota u d-dispożizzjonijiet komuni dwar l-esportazzjonijiet lejn l-ue Artikolu 16 1. Il-formola tal-awtorizzazzjonijiet tal-kwota trid timtela bir-Russu jew b'lingwa uffiċjali tal-UE. F'każ li l-formola timtela b'lingwa uffiċjali tal-UE, meta titressaq lill-awtorità kompetenti Russa din l-awtorizzazzjoni tal-kwota trid tkun akkumpanjata mit-traduzzjoni tagħha għar-Russu ċċertifikata minn nutar pubbliku fir-Russja skont il-leġiżlazzjoni tar-Russja. 2. Kull dokument għandu jkollu n-numru tas-serje standardizzat, li bih jiġi identifikat. Dan in-numru għandu jkun kompost mill-elementi li ġejjin: (a) żewġ ittri li jidentifikaw il-pajjiż esportatur kif gej: RU; (b) żewġ ittri li jidentifikaw l-Istat Membru tal-UE li joħroġ l-awtorizzazzjoni tal-kwota, kif ġej: BE = Belgium BG = Bulgaria CZ = Czech Republic DK = Denmark DE = Germany EE = Estonia EL = Greece ES = Spain FR = France IE = Ireland IT = Italy CY = Cyprus LV = Latvia LT = Lithuania LU = Luxembourg HU = Hungary MT = Malta NL = Netherlands AT = Austria PL = Poland PT = Portugal RO = Romania SI = Slovenia SK = Slovakia FI = Finland SE = Sweden GB = United Kingdom; (c) numru b'żewġ ċifri li jidentifika s-sena inkwistjoni li tikkorrispondi mal-aħħar żewġ ċifri tas-sena, eż. ‘12’ għas-sena 2012; u (d) numru b’ħames ċifri li jsegwu b’mod konsekuttiv minn 00001 sa 99999 li jkun allokat lill-Istat Membru tal-UE li fih ikun maħsub li se jsir ir-rilaxx doganali. Artikolu 17 1. F'każ li l-awtorizzazzjoni tal-kwota tinsteraq, tintilef jew tinqered, l-importatur jista' jitlob kopja lill-awtorità kompetenti tal-Istat Membru kkonċernat. Il-kopja ta' tali awtorizzazzjoni tal-kwota maħruġa b'dan il-mod ikollha l-indikazzjoni "kopja". 2. Il-kopja ġġib id-data tal-awtorizzazzjoni tal-kwota oriġinali. Taqsima 9 Kooperazzjoni amministrattiva Artikolu 18 L-UE u r-Russja jikkooperaw mill-qrib fl-implimentazzjoni tad-dispożizzjonijiet ta' dan il-Protokoll. Għal dan il-għan, il-kuntatti u l-iskambji ta’ fehmiet, inkluż dawk dwar kwistjonijiet tekniċi, għandhom jiġu ffaċilitati miż-żewġ Partijiet. Artikolu 19 1. Bil-ħsieb li jkun żgurat il-funzjonament effettiv ta’ dan il-Protokoll, l-UE u r-Russja jaqblu li jieħdu l-miżuri kollha meħtieġa sabiex jipprevjenu, jinvestigaw u jieħdu kull azzjoni legali u/jew amminstrattiva meħtieġa meta dan ma jiġix osservat, notevolment permezz tat-trasbord jew ta' devjazzjoni tal-oġġetti, falsifikazzjoni ta’ dokumenti, dikjarazzjoni falza dwar il-kwantitajiet, id-deskrizzjoni jew il-klassifikazzjoni tal-merkanzija. 2. Fil-qafas tal-kooperazzjoni msemmi fil-paragrafu 1 ta' dan l-Artikolu, il-Kummissjoni u l-awtorità kompetenti tar-Russja jiskambjaw kull informazzjoni kkunsidrata minn xi waħda mill-Partijiet li hi utli għall-prevenzjoni F'każ ta' nuqqas ta' osservazzjoni jew ta' ksur tad-dispożizzjonijiet ta' dan il-Protokoll. Dan it-tagħrif jista’ jinkludi, fuq talba ta' xi waħda mill-Partijiet, kopji tad-dokumenti rilevanti kollha, fejn ikunu disponibbli. 3. Fejn l-informazzjoni disponibbli għall-Kummissjoni u għall-awtorità kompetenti tar-Russja tindika, jew donnha tindika, li d-dispożizzjonijiet ta’ dan il-Protokoll ma jkunux qegħdin jiġu osservati jew ikunu qed jinkisru, iż-żewġ Partijiet jikkooperaw mill-qrib u bl-urġenza xierqa, u jistgħu jaqblu biex jieħdu xi miżuri neċessarji biex jevitaw kwalunkwe abbuż jew ksur ta' dan it-tip. Artikolu 20 1. F'każ li naħa miż-żewġ Partijiet tkun tal-fehma li, abbażi tal-informazzjoni disponibbli, dan il-Protokoll ma jkunx qiegħed jiġi osservat jew ikun qed jinkiser, hija tista’ titlob konsultazzjonijiet li jsiru minnufih. 2. L-awtoritajiet kompetenti ta' waħda mill-Partijiet, fuq l-inizjattiva tagħhom jew fuq talba tal-Parti l-oħra, iwettqu l-inkjesti xierqa, jew jiftiehmu biex jitwettqu t-tali inkjesti, li huma marbuta ma' attivitajiet li jkunu, jew li jidhru li jkunu, qed jonqsu milli josservaw jew imorru kontra dan il-Protokoll. Kull waħda mill-Partijiet trid tikkomunika r-riżultati ta’ dawn l-inkjesti lill-Parti l-oħra, inkluż kull tagħrif pertinenti ieħor li jista' jwassal biex tiġi stabbilita l-kawża ta’ dan l-abbuż jew ksur. Artikolu 21 Sabiex tkun żgurata l-applikazzjoni korretta ta' dan il-Protokoll, l-UE u r-Russja joffru lil xulxin assistenza reċiproka f'dak li hu l-iċċekkjar tal-awtentiċità u l-preċiżjoni tal-awtorizzazzjonijiet tal-kwota maħruġa. Artikolu 22 1. Il-verifikazzjoni sussegwenti tal-awtorizzazzjonijiet tal-kwota jsiru F'każi eċċezzjonali, meta l-awtorità kompetenti tar-Russja jkollha dubji raġonevoli dwar l-awtentiċità tagħhom. F'każi bħal dawn, l-awtorità kompetenti tar-Russja tirritorna l-awtorizzazzjonijiet tal-kwota lill-Kummissjoni filwaqt li tagħti r-raġunijiet tal-forma u s-sustanza li jiġġustifikaw inkjesta. 2. Ir-riżultati tal-verifiki sussegwenti li jkunu saru skont il-paragrafu 1 ta' dan l-Artikolu jiġu kkomunikati lill-awtorità kompetenti tar-Russja mhux aktar tard minn għaxart ijiem tax-xogħol. L-informazzjoni ikkomunikata għanda tindika jekk l-awtorizzazzjoni tal-kwota li hemm kwistjoni fuqha tapplikax għad-detentur inkwistjoni u jekk l-oġġetti humiex eliġibbli għall-esportazzjoni skont l-arranġamenti stabbiliti b'dan il-Protokoll. 2. Ir-rikors għall-proċedura ta’ verifika speċifikata f’dan l-Artikolu ma għandux joħloq ostaklu għar-rilaxx tal-liċenzji tal-esportazzjoni. Għal dan il-għan, u mingħajr ħsara għall-Artikolu 10 ta' dan il-Protokoll, l-awtorità kompetenti tar-Russja toħroġ il-liċenzja tal-esportazzjoni korrispondenti fi żmien ħamest ijiem tax-xogħol wara li tasal il-konferma tal-awtentiċità ta' awtorizzazzjoni tal-kwota skont il-paragrafu 2 ta' dan l-Artikolu. Taqsima 10 Arranġamenti tranżitorji Artikolu 23 1. Sakemm l-UE tadotta l-miżuri interni neċessarji għall-ġestjoni tal-kwoti tariffarji, l-awtorità kompetenti tar-Russja ma titlobx l-oriġinal jew inkella kopja tal-awtorizzazzjoni tal-kwota bħala kundizzjoni għall-ħruġ ta' liċenzja tal-esportazzjoni skont l-Artikolu 8 ta' dan il-Protokoll. 2. L-UE tagħmel notifika bil-miktub tal-adozzjoni tal-miżuri interni msemmija fil-paragrafu 1 ta' dan l-Artikolu. Meta l-awtorità kompetenti Russa taslilha din in-notifika, l-arranġament tranżizzjonali deskritt fil-paragrafu 1 ta' dan l-Artikolu jiġi terminat. 3. F'każ li dan il-Protokoll jidħol fis-seħħ wara l-31 ta' Jannar ta' sena kalendarja, il-kwota tariffarja għal dik is-sena tiġi applikata pro-rata. Għal dak il-għan, ir-Russja tiftaħ kwota tariffarja kkalkulata kif ġej (minn issa ’l quddiem "il-kwota tariffarja tranżizzjonali"): Qt = (Q :12)*Tt, fejn Q tirrappreżenta l-kwota tariffarja; Qt tirrappreżenta l-kwota tariffarja tranżizzjonali; Tt tirrappreżenta l-għadd ta' xhur kalendarji sħaħ minn meta jidħol fis-seħħ dan il-Protokoll sal-31 ta' Diċembru tal-istess sena. 4. Matul l-applikazzjoni tal-arranġamenti tranżizzjonali stabbiliti f'dan l-Artikolu, id-dispożizzjonijiet ta' dan il-Protokoll japplikaw mutatis mutandis. Taqsima 11 Konsultazzjonijiet Artikolu 24 1. Il-konsultazzjonijiet isiru dwar id-differenzi bejn il-Partijiet li jirriżultaw mill-applikazzjoni ta' dan il-Protokoll u l-Ftehim meta xi waħda mill-Partijiet titlob dan. Il-konsultazzjonijiet kollha għandhom isiru fi spirtu ta’ kooperazzjoni u bil-ħsieb li jiġu rikonċiljati d-differenzi bejn il-Partijiet. 2. Fejn dan il-Protokoll jistipula li l-konsultazzjonijiet isiru minnufih, il-Partijiet jintrabtu li jużaw il-mezzi kollha raġjonevoli sabiex jiżguraw li dan jintlaħaq. 3. Il-konsultazzjonijiet huma regolati mid-dispożizzjonijiet li ġejjin: (a) kwalunkwe talba għall-konsultazzjonijiet għandha tiġi notifikata bil-miktub lill-Parti l-oħra; (b) din it-talba trid tinkludi r-raġunijiet għal dawn il-konsultazzjonijiet; (c) il-konsultazzjonijiet jibdew fi żmien xahar minn dakinhar li tasal it-talba; u (d) il-konsultazzjonijiet jippruvaw iwasslu għal soluzzjoni aċċettabbli għaż-żewġ naħat fi żmien xahar minn meta jinbdew, sakemm il-perjodu ma jkunx estiż permezz ta’ qbil bejn il-Partijiet. Taqsima 12 Riżoluzzjoni tat-tilwim Artikolu 25 1. Jekk Parti tqis li l-Parti l-oħra naqset milli tissodisfa l-obbligi tagħha skont dan il-Protokoll jew il-Ftehim, u l-konsultazzjonijiet skont l-Artikolu 24 ta' dan il-Protokoll jonqsu milli jwasslu għal soluzzjoni aċċettabbli għaż-żewġ naħat fiż-żmien stabbilit fis-subparagarfu (d) tal-paragrafu 3 ta' dak l-Artikolu, din il-Parti tista' titlob li jitwaqqaf bord ta' konċiljazzjoni skont l-Artikolu 3 tad-Deċiżjoni tal-Kunsill ta' Kooperazzjoni stabbilit bil-Ftehim dwar il-Partenarjat u l-Kooperazzjoni li Jwaqqaf Partenarjat bejn il-Komunitajiet Ewropej u l-Istati Membri Tagħhom, fuq Naħa, u l-Federazzjoni Russa, fuq in-Naħa l-Oħra, tal-24 ta' Ġunju 1994, biex jistabbilixxi regoli ta' proċedura għar-riżoluzzjoni tat-tilwim skont dak il-Ftehim, adottat fis-7 ta' April 2004 (minn issa ’l quddiem "id-Deċiżjoni dwar ir-riżoluzzjoni tat-tilwim mill-FPK"). 2. Meta jsir rikors għal bord ta' konċiljazzjoni skont il-paragrafu 1 ta' dan l-Artikolu, japplikaw id-dispożizzjonijiet tad-Deċiżjoni dwar ir-riżoluzzjoni tat-tilwim mill-FPK, bl-eċċezzjoni tal-Artikolu 2 ta' dik id-Deċiżjoni dwar il-konsultazzjonijiet. Hu mifhum li kull meta dik id-Deċiżjoni tirreferi għal tilwimiet dwar il-Ftehim dwar il-Partenarjat u l-Kooperazzjoni li Jwaqqaf Partenarjat bejn il-Komunitajiet Ewropej u l-Istati Membri Tagħhom, fuq Naħa, u l-Federazzjoni Russa, fuq in-Naħa l-Oħra, tal-24 ta' Ġunju 1994 (minn issa ’l quddiem "il-FPK"), dan għandu jinqara bħala li jirreferi għal tilwimiet dwar dan il-Protokoll jew il-Ftehim. 3. Il-bord ta' konċiljazzjoni stabbilit skont il-paragrafu 1 ta' dan l-Artikolu ma għandux ikollu l-kompetenza li jqis il-kompatibilità ta' miżura ta' Parti eżaminata minn dak il-bord ta' konċiljazzjoni mad-dispożizzjonijiet tal-FPK jew mal-Ftehim tad-WTO. 4. Jekk il-lista indikattiva tal-konċiljaturi prevista fil-paragrafu 1 tal-Artikolu 4 tad-Deċiżjoni dwar ir-riżoluzzjoni tat-tilwim mill-FPK ma tkunx ġiet stabbilita sa meta l-Parti titlob li jitwaqqaf bord ta' konċiljaturi skont l-Artikolu 3 tad-Deċiżjoni minħabba l-allegazzjoni ta' ksur ta' dan il-Protokoll jew il-Ftehim, u jekk Parti tonqos milli taħtar konċiljatur jew jekk il-Partijiet jonqsu li jaslu għal qbil dwar il-president tal-bord ta' konċiljazzjoni fiż-żminijiet rispettivi stabbiliti għal dan il-għan fl-Artikolu 4 ta' dik id-Deċiżjoni, kull waħda mill-Partijeit tista' titlob lid-Direttur Ġenerali tad-WTO biex jinnomina konċiljaturi li mbagħad iridu jinħatru. Id-Direttur Ġenerali tad-WTO, wara li jikkonsulta mal-Partijiet, jinforma liż-żewġ partijiet fit-tilwima bil-konċiljaturi nominati mhux iktar tard minn 20 jum wara li tasal din it-talba. 5. Id-dispożizzjonijiet għar-riżoluzzjoni tat-tilwim rilevanti ta' kull ftehim bejn l-UE u r-Russja li rriżultaw wara l-FPK (minn issa ’l quddiem "il-Ftehim il-Ġdid"), japplikaw għat-tilwimiet dwar l-allegata vjolazzjoni tal-obbligi skont dan il-Protokoll jew il-Ftehim. Huwa mifhum li kull meta l-Ftehim il-Ġdid jirreferi għal tilwimiet dwar il-Ftehim il-Ġdid, dan għandu jinqara bħala li qed jirreferi għal dan il-Protokoll jew il-Ftehim. Taqsima 13 Dħul fis-seħħ Artikolu 26 1. Dan il-Protokoll jiġi approvat mill-Partijiet skont il-proċeduri interni rispettivi tagħhom. 2. Dan il-Protokoll jidħol fis-seħħ 30 jum wara dakinhar li l-Partijiet jiskambjaw notifikazzjonijiet bil-miktub li jiċċertifikaw li jkunu lestew il-proċeduri interni rispettivi tagħhom jew f'data oħra li jaqblu fuqha ż-żewġ partijiet, iżda mhux qabel dakinhar li l-Federazzjoni Russa tissieħeb fl-Organizzazzjoni Dinjija tal-Kummerċ. 3. Sakemm jidħol fis-seħħ, dan il-Protokoll japplika b'mod proviżorju minn dakinhar li l-Federazzjonui Russa tissieħeb fl-Organizzazzjoni Dinjija tal-Kummerċ. Magħmul il-[…] fil-[…] 20[..], f'kopja kemm bir-Russu kif ukoll bl-Ingliż, biż-żewġ testi jkunu awtentiċi ndaqs. Anness || UNJONI EWROPEA/ЕВРОПЕЙСКИЙ СОЮЗ || AWTORIZZAZZJONI TAL-KWOTA / РАЗРЕШЕНИЕ НА КВОТУ || || 1 Importatur (isem, indirizz sħiħ, pajjiż, Nru tal-VAT) / Импортер (наименование, почтовый адрес, страна местонахождения, ИНН) || 2 Nru tar-rilaxx / Номер выдачи KOPJA GĦAD-DETENTUR/Копия держателя || || || 3 Esportatur (isem,indirizz sħiħ, Nru tal-VAT) / Экспортер (наименование, почтовый адрес, ИНН) || 4 Awtorità responsabbli għar-rilaxx (isem, indirizz u Nru tat-telefown) / Орган, ответственный за выдачу (наименование, адрес и номер телефона) 5 Persuna li tiddikjara/rappreżentant skont il-każ (isem u indirizz sħiħ) / Декларант/представитель (наименование и почтовый адрес) || 6 L-aħħar jum qabel l-iskadenza/ Последний день срока действия || 7 Deskrizzjoni tal-prodotti / Описание товаров || 8 Kodiċi NM/Код ТН ВЭД || 9 Kwantità f'm3 / Количество в м3 || 10 Kummenti addizzjonali / Дополнительная информация || 11 Firma tal-awtorità responsabbli / Подтверждение компетентного органа Data/Дата: Post/Место: (Firma).(Подпись) (Timbru)/(Место печати) [1] ĠU L […], […], p. […]. [2] ĠU L 55, 28.2.2011, p. 13.